Gefiloj de tempo (serio)

Gefiloj de tempo (angle Children of Time) estas la nomo de serio de scienc-fikciaj romanoj verkataj de Adrian Tchaikovsky ekde 2015, kaj la titolo de ĝia unua volumo. Ĝi traktas la interagadon de homoj kaj kelkaj aliaj civilizoj de terdevenaj bestoj kaj aliaj estuloj post la kolapso de programo de interstela vojaĝado, terecigado, kaj "suprenlevado" de bestoj. Ĝi gajnis la Premion Hugo por plej bona serio en 2023, sed Tchaikovsky poste malagnoskis la premion pro la polemika organizado de la elekto.

Enhavo
Gefiloj de tempo (Children of Time, 2015)
La intrigo konsistas el du samtempaj interplektitaj rakontoj.

La Mondo de Kern estas ekstersunsistema planedo neloĝebla ĝis ĝi estis terecigitaj sub direktado de D-rino Avrana Kern, kie ŝi intencas liberigi grupon da simioj kun genetike dezajnita nanoviruso, kiu donos homsimilan intelekton al ili per akcelata kaj direktata evoluo. La eksperimento estas interrompita de milito, kiu kolapsigas la homan civilizon. Kern restas en orbito ĉirkaŭ la planedo, kunfandiĝanta kun artefarita intelekto. Sen simioj, la nanoviruso infektas kaj inteligentigas diversajn speciojn de artropodoj, plej sukcese saltajn araneojn de la specio . La rakonto sekvas la progreson de la aranea civilizo tra la jarmiloj.

Dume, la homoj konstruas novan civilizon, nur por morti en la fina kolapso de la tera biosfero pro sekvoj de la antikva milito. La dua rakonto sekvas grupon da fuĝantoj sur arkeŝipoj, esperantaj setli sur terecigita planedo. Unue ili alvenas ĉe Mondo de Kern kaj estas forĉasitaj de la duonfreneza orbitanta sciencisto. Jarmilojn poste ili revenas, eĉ ne sciante pri la araneoj, por ekstermi Kern kaj definitive ekloĝi sur ŝia mondo. La araneoj facile venkas la homojn kaj sukcesas igi ilin pace kunvivi pere de modifita versio de la nanoviruso.

Gefiloj de ruineco (Children of Ruin, 2019)
La romano interplektas du rakontojn, el kiuj unu okazas jarmilojn post la alia. Ĝi okazas en stela sistemo kun du loĝeblaj planedoj. La terecigistoj postlasita de la kolapso de la homaro sukcesas kovri unu per tutmonda oceano kaj enkonduki genetike modifitajn polpojn, kiuj evoluigas propran civilizon. La alia planedo havas proprajn vivaĵojn. Ili komence aspektas primitive ĝis inteligenta parazito aperas kaj detruas la terecigistojn.

En la kronologie posta rakonto, la aranea civilizo de la Mondo de Kern, kun siaj novaj homaj aliancanoj kaj la ordonema helpo de Kern mem, esploras la sistemon. Ĝi alfrontas kaosan situacion, en kiu ĝi devas kompreni kaj travivi la militantajn frakciojn de la polpa socio, nun atakata de la parazito, kaj la paraziton mem.

Gefiloj de memoro (Children of Memory, 2022)
La kunigita civilizo de araneoj, homoj, Kern, polpoj, la aliplaneda parazito - nun fariĝinta amikema "Interparolisto" - kaj teamo de ĵus trovitaj inteligentaj korvedoj daŭrigas siajn esplorojn. La rakonto interplektas la alvenon de la plurspecia civilizo al parte terecigita planedo, kiun alia tera arkeŝipo atingis kaj provis koloniigi, kun mistera serio de postkontaktaj interagoj inter la Interparolisto kaj la ekologie kolapsanta homa kolonio. 

Gefiloj de batalado (Children of Strife)
La kvara romano estas publikigota en 2026.

Referencoj

Kategorio:2015 en Britio
Kategorio:Verkoj pri militoj
Kategorio:Verkoj pri virinoj
Kategorio:Virinoj en milito
Kategorio:Kosmoflugo en fikcio
Kategorio:Romanoj pri profesioj
Kategorio:2019 en Britio
Kategorio:2023 en Britio